Informatīvais ziņojums
“Par Eiropas Savienības fondu neatbilstošo izdevumu administrēšanas procesā atgūtā finansējuma atkārtotu izmantošanu projektu un pasākumu finansēšanai”

Lauku atbalsta dienests (turpmāk – LAD) administrē Eiropas Lauksaimniecības fonda lauku attīstībai (turpmāk – ELFLA) projektu neatbilstošos izdevumus, ievērojot Ministru kabineta 2014. gada 30. septembra noteikumu Nr. 599 “Noteikumi par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020.gada plānošanas periodā” (turpmāk – MK noteikumi Nr. 599) X nodaļā noteikto, proti, izvērtē atbalsta saņēmēja izdevumu atbilstību un pieņem lēmumu par neatbilstošo izdevumu atgūšanu. 
MK noteikumos Nr. 599 ir noteikts, ka atbalsta saņēmēja pienākums ir atmaksāt neatbilstošos izdevumus un nokavējuma naudu LAD norādītajā kontā LAD lēmumā noteiktajā termiņā, vienlaikus paredzot, ka LAD neatbilstošos izdevumus ir tiesīgs arī ieturēt no atbalsta saņēmēja nākamajiem maksājumiem. Šo noteikumu 76. punktā arī noteikts, ka LAD ir tiesības atgūtos neatbilstošos izdevumus par kārtējo gadu atkārtoti izmantot izmaksām no fonda citiem atbalsta saņēmējiem, bet summu, kas atgūta par iepriekšējo gadu neatbilstošajiem izdevumiem, LAD pārskaita valsts budžeta ieņēmumos.
Saskaņā ar Eiropas Savienības (turpmāk – ES) fondu administrēšanas un finansēšanas nosacījumiem, kā arī noteikumiem par valsts budžeta veidošanas principiem Zemkopības ministrijai (turpmāk – ZM) ELFLA administrēšanas un finansēšanas procesā ES finanšu plānošanas periodā 2014.‑2020. gadam veidojas situācija, kad kopumā periodam paredzētais finansējums tiek izlietots, bet vienlaikus tiek atgūti neatbilstošie izdevumi, tāpēc Eiropas Komisijai (turpmāk – EK) iesniedzamajās deklarācijās tiek koriģēti deklarētie publiskie izdevumi, t. i., samazināti par atgūtajiem neatbilstošajiem izdevumiem. Tādējādi veidojas situācija, kad budžeta līdzekļi ir izlietoti, bet netiek deklarēti EK, un tas nozīmē, ka atgūtos līdzekļus būtu nepieciešams ieguldīt atkārtoti, lai tos varētu deklarēt EK, taču nav paredzēts veids, kādā šos līdzekļus atkārtoti ieplānot budžetā, jo nav iespējams iepriekš paredzēt to apmēru.
Tā kā tuvojas 2014–2020 ES finanšu plānošanas perioda beigas, ievērojot minēto situāciju, ZM vēršas ar informatīvo ziņojumu pie Ministru kabineta, jo ir nepieciešams šo atgūto neatbilstošo izdevumu līdzekļus ieplānot budžetā atkārtoti.
Atgūto neatbilstošo izdevumu summu administrēšanas procesā iespējami vairāki debitoru administrēšanas veidi:
1) neatbilstošo izdevumu summa tiek atgūta vai ieturēta esošā gada laikā. Tādējādi šie līdzekļi uzreiz atgriežas LAD attiecīgā fonda izmaksām paredzētajā kontā un tiek tūlīt izmantoti atkārtoti konkrētā gada laikā. Šajā gadījumā nav nepieciešama finansējuma atkārtota piešķiršana no valsts budžeta;
2) neatbilstošo izdevumu summa tiek atgūta vai ieturēta par iepriekšējo gadu izdevumiem, kas saskaņā ar MK noteikumiem Nr. 599 tiek pārskaitīti valsts budžeta ieņēmumos. Turpmāk ziņojumā tiek izklāstīts šis administrēšanas process, kam, savukārt, ir divi administrēšanas veidi.
Atgūstot iepriekšējo gadu neatbilstošo izdevumu summas, veidojas papildu izdevumi budžetā, jo iepriekšējo gadu neatbilstošo izdevumu atgūtās summas valsts budžetā tiek pārskaitītas divos veidos:
1) ja neatbilstošo izdevumu summa tiek saņemta kā atmaksa no atbalsta saņēmēja, tad šie līdzekļi tiek pārskaitīti valsts budžeta ieņēmumos atbilstošajos budžeta kontos ar ieņēmumu ekonomiskās klasifikācijas kodu (turpmāk – EKK) kā ieņēmumu samazinājums, neskarot izdevumu EKK. Šajā gadījumā izdevumi valsts budžetā atkārtoti netiek izlietoti, bet ir jāpieprasa budžetā atjaunot tikai sākotnēji atbalsta saņēmējiem izmaksātās summas;
2) savukārt, ja neatbilstošo izdevumu summa tiek ieturēta no atbalsta saņēmēja nākamajiem maksājumiem, tad šie ieturētie izdevumi ir jāuzskaita ar ieņēmumu klasifikācijas kodu 21.1.9.3. (kodu labojums kontā) un jāpārskaita atbilstošajos valsts budžeta kontos. Tādējādi ES fondu izdevumiem valsts budžetā paredzētais finansējums tiek izmantots vēlreiz, samazinot pieejamo finansējumu, kas būtu pārskaitāms atbalsta saņēmējiem. (Daļa no šī finansējuma jau tikusi pieprasīta un budžetā saņemta, pamatojoties uz MK 05.07.2022. sēdes Nr. 35 64.§ minēto informatīvo ziņojumu).
No visiem iepriekš aprakstītajiem neatbilstošo izdevumu administrēšanas gadījumiem izriet, ka daļai atgūto neatbilstošo izdevumu budžetā atkārtoti būtu pieprasāma tikai sākotnēji izlietotā summa projektu vai pasākumu apmaksai, bet daļai atgūto neatbilstošo izdevumu nepieciešams budžetā paredzēt arī dubultā iztērēto summu par maksājumiem, kas pārskaitīti valsts budžetā kā ieturētās summas par iepriekšējo gadu izdevumiem.
Piemērs, kad atbalsta saņēmējs pats atmaksā neatbilstošos izdevumus
Pasākumā “Atbalsts LEADER vietējai attīstībai (SVVA — sabiedrības virzīta vietējā attīstība)” 2022. gada maijā izmaksāts avanss 42 409 EUR.
2023. gada februārī, izvērtējot iesniegto maksājuma pieprasījumu, izdots lēmums par nepamatoti saņemtā avansa 6923 EUR atmaksu.
Atbalsta saņēmējs pats atmaksā neatbilstošos izdevumus 2023. gada februārī.
Šajā gadījumā budžeta izdevumi par neatbilstošajiem izdevumiem 6923 EUR apmērā ir bijuši tikai vienu reizi – 2022. gadā.

Piemērs budžeta izdevumiem ieturēšanas gadījumā
Pasākumā “Bioloģiskā lauksaimniecība” 2021. gada decembrī izmaksāts atbalsts 71,72 EUR.
2022. gada septembrī pēc lauku bloku pārmērīšanas fiziskajā kontrolē tika konstatēts, ka nav nodrošināta pasākumam aktuālā saistību platība, tāpēc aprēķins par neatbilstošajiem izdevumiem veido 71,72 EUR.
Neatbilstošos izdevumus atbalsta saņēmējs neatmaksā, bet tie tiek ieturēti 2023. gadā no citiem atbalsta saņēmēja maksājumiem un pārskaitīti valsts budžetā kā iepriekšējo gadu budžeta izdevumi.
Budžeta izdevumi ir divas reizes: 2021. gadā – kā maksājums atbalsta saņēmējam un 2023. gadā – kā maksājums valsts budžetā, kopā 143,44 EUR.

[bookmark: _Hlk103863472]Šajā sakarā jāņem vērā, ka arī ieturētie 2007.–2013. gada finanšu plānošanas perioda ELFLA neatbilstošie izdevumi par iepriekšējiem gadiem tiek pārskaitīti valsts budžetā no 2014.–2020. gada finanšu plānošanas perioda izdevumiem, jo debitoru administrēšana, kaut arī viens periods ir beidzies, ir nepārtraukts process un summa tiek ieturēta no atbalsta saņēmēja nākamajiem maksājumiem saskaņā ar Komisijas Īstenošanas 2014. gada 6. augusta regulas (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību, 28. pantu.
Atkārtoti paredzot budžetā ES fondu projektu un pasākumu īstenošanai šos atgūtos neatbilstošos izdevumus – gan sākotnēji izmaksāto finansējumu atbalsta saņēmējiem, gan ieturētās summas, kas patērē valsts budžeta izdevumus otrreiz, tiks nodrošināti finanšu līdzekļi citu projektu un pasākumu īstenošanai. Tad tos būs iespējams deklarēt EK un saņemt atpakaļ ES finansējuma daļu, jo citādi pastāv draudi neizmantot visu periodam paredzēto ES finansējumu, tāpēc ka budžeta līdzekļi ir iztērēti neatbilstošo izdevumu finansēšanai, sākotnēji izmaksājot līdzekļus atbalsta saņēmējiem, kā arī ieturēto izdevumu pārskaitīšanai valsts budžeta ieņēmumos, nevis atbalsta saņēmējiem.
Attiecībā pret valsts budžetu ES finanšu plānošanas periodā atkārtoti pieprasāmā finansējuma summas, kas norādītas pielikuma 1. tabulā, nepārsniedz sākotnēji atbalsta saņēmējiem izmaksāto finansējumu, jo atkārtoti budžeta izdevumos tiek pieprasīti tikai tie izdevumi, kas jau vienreiz ir bijuši paredzēti no budžeta ES fondu projektu un pasākumu apmaksai, bet ir atgūti valsts budžetā. Savukārt, ieturot neatbilstošos izdevumus no atbalsta saņēmēja nākamajiem maksājumiem un tos pārskaitot valsts budžeta ieņēmumos (pielikuma 2. tabula), veidojas situācija, kad budžetā ieplānotie līdzekļi atbalsta saņēmējiem tiek izmantoti vēlreiz – gan iepriekšminētajam sākotnējam pārskaitījumam atbalsta saņēmējam, gan atkārtotajam pārskaitījumam valsts budžeta ieņēmumos par ieturētajām summām.
Šajā ziņojumā papildfinansējums no valsts budžeta tiek prasīts attiecībā uz 2014.–2020. gada perioda Eiropas Lauksaimniecības fondu lauku attīstībai budžeta izdevumiem, lai varētu maksimāli efektīvi izmantot fondam paredzēto perioda finansējumu, taču ietver arī daļu 2007.–2013. gada perioda ieturētās summas, jo neatbilstošo izdevumu administrēšanas process nebeidzas reizē ar perioda beigām.
Atkārtoti valsts budžetā par sākotnēji izmaksāto neatbilstošo izdevumu atgūtajām summām ZM budžetā vēlreiz nepieciešams piešķirt 5 505 969,12 EUR. Savukārt par ieturētajām summām, kas pārskaitītas valsts budžeta ieņēmumos ZM atkārtoti nepieciešams piešķirt 426 977,20 EUR (kopējā summa samazināta par jau iepriekš ar MK lēmumu atkārtoti piešķirto finansējumu). 
Ievērojot visu iepriekšminēto, Zemkopības ministrijai nepieciešams atkārtoti piešķirt valsts budžeta finansējumu 5 932 947 EUR apmērā, lai 2025.gadā Zemkopības ministrijas valsts budžeta apakšprogrammā 65.08.00 “Maksājumu iestādes izdevumi Eiropas Lauksaimniecības fonda lauku attīstībai (ELFLA) projektu un pasākumu īstenošanai (2014-2020)” pasākumu īstenošanai būtu pieejami 2014.–2020. gada finanšu plānošanas periodam paredzētie finanšu līdzekļi to sākotnējā apmērā un varētu maksimāli efektīvi izmantot fondam paredzēto ELFLA finansējumu. Tā kā 2021.–2027. gada jaunā plānošanas perioda Eiropas Savienības tiesību aktu apstiprināšana aizkavējās, 2021. un 2022. gads tika noteikts par pārejas periodu, kurā turpina īstenot ELFLA atbalstu ar Latvijas lauku attīstības programmu 2014.–2020.gadam atbilstoši 1. pantam 2020. gada 23. decembra Eiropas Parlamenta un Padomes Regulā (ES) 2020/2220, ar ko nosaka dažus pārejas noteikumus atbalstam no Eiropas Lauksaimniecības fonda lauku attīstībai (ELFLA) un Eiropas Lauksaimniecības garantiju fonda (ELGF) 2021. un 2022. gadā un ar ko attiecībā uz līdzekļiem un piemērošanu 2021. un 2022. gadā groza Regulas (ES) Nr. 1305/2013, (ES) Nr. 1306/2013 un (ES) Nr. 1307/2013, un attiecībā uz līdzekļiem un šāda atbalsta sadalījumu 2021. un 2022. gadā groza Regulu (ES) Nr. 1308/2013. Tas nozīmē, ka, ievērojot N + 3 principu, izdevumi ir attiecināmi līdz 2025. gada 31. decembrim.

